Bushiri gaan by Malawiese owerhede aanmeldShepherd Bushiri. (Foto: Facebook) Die voortvlugtende Shepherd Bushiri sê hy gaan Woensdag by die polisie in Malawi aanmeld om sy besluit om uit Suid-Afrika na Malawi te vlug, te verduidelik. In ŉ verklaring hou die omstrede selfverklaarde profeet vol dat hy nie ŉ regverdige verhoor in Suid-Afrika gaan kry nie. Bushiri en sy vrou, Mary, asook hul medebeskuldigdes, staan tereg op aanklagte van onder meer bedrog en geldwassery wat sowat R102 miljoen beloop. Die Bushiri-egpaar het verlede week, ten spyte van streng borgtogvoorwaardes, dit steeds reggekry om Suid-Afrika oënskynlik ongesiens te verlaat. “Ek is onskuldig tot ek skuldig bevind word. In hierdie stadium het geen hof ter wêreld my nog skuldig bewys nie. Ek word dalk onderwerp aan ŉ media- en openbare verhoor, maar ek staan by my onskuld tot ek skuldig bevind word,” het Bushiri in ŉ verklaring aan “die Suid-Afrikaanse Ontwikkelingsgemeenskap (SAOG), die Afrika-vasteland en die wêreld” gesê. Bushiri sê hy het nie net na Malawi gegaan om politieke ingryping te vra nie, maar ook om geregtigheid ingevolge Malawi se grondwet te vra. “Ek glo vas in die Malawiese grondwet omdat dit elke burger, ook vir my en my vrou, beskerm.” Bushiri hou vol hy en sy vrou gaan nie ŉ regverdige verhoor kry nie. Hy sê hy en sy vrou het elk vyf paspoorte, waarvan een ŉ diplomatieke paspoort en een ŉ gewone paspoort is. “Ons het al die paspoorte aan die ondersoekbeampte in Suid-Afrika oorhandig. “Omdat ons weens die werk van ons bediening gereeld reis, is die ander paspoorte vol. Hulle bevat egter steeds internasionale visums en ons het dit dus gehou. Daar is niks sinister daaromtrent nie. Selfs die departement van immigrasie in Malawi het daarvan getuig,” lui Bushiri se verklaring. Hy sê voorts Aaron Motsoaledi, Suid-Afrika se minister van buitelandse sake, het die egpaar se vrese versterk dat hulle nie hier ŉ regverdige verhoor gaan kry nie. Motsoaledi het Dinsdag aan die parlement se portefeuljekomitee oor binnelandse sake gesê sy departement was daarteen gekant dat borgtog aan die Bushiri-egpaar toegestaan ​​word. Die minister het gesê sy departement het maande lank geweet dat die egpaar se identiteitsdokumente bedrieglik is en het dit ook so aan die polisie deurgegee tydens die egpaar se uitgerekte borgtogverhoor. Bushiri sê Motsoaledi se opmerkings het geraak aan die meriete van die hangende verhoor en voer aan die minister was “teleurgesteld toe ons regte deur die hof beskerm is”. “Die minister gaan aan deur te sê ek en my vrou het elk vyf verskillende paspoorte. Die indruk word geskep dat dit paspoorte met verskillende name en besonderhede is. Weereens is dit ŉ kwessie wat voor die hooggeregshof in Suid-Afrika is,” het Bushiri gesê. “Die stelling deur die minister versterk my vrees dat ek nie in Suid-Afrika ŉ regverdige verhoor gaan kry nie.” Hy sê ook die minister het mense doelbewus en onregverdig probeer mislei. Intussen het die Valke gesê ŉ tweede lasbrief vir die inhegtenisneming vir die Bushiri-egpaar is uitgereik. Die twee is in hierdie stadium in minstens twee strafsake gewikkel.